Jegyzőkönyv

az Európai Gazdasági Közösség és a Zöld-foki Köztársaság között létrejött, a Zöld-foki-szigetek partjainál folytatott halászatról szóló megállapodásban előírt halászati lehetőségek és pénzügyi hozzájárulás 2001. július 1-jétől 2004. június 30-áig terjedő időtartamra történő megállapításáról

1. cikk

A 2001. július 1-től kezdődő hároméves időtartamra a megállapodás 2. cikke szerint megadott halászati lehetőségek a következők:

a) hosszú távon vándorló halfajok:

- fagyasztóval felszerelt, kerítőhálós tonhalhalászó hajók: 37 hajó,

- horgászbotos tonhalhalászó hajók: 18 hajó,

- felszíni horogsoros halászhajók: 62 hajó;

b) egyéb halfajok:

- fenékzsinóros halászhajók: éves átlagban havi 630 BRT, és legfeljebb négy halászhajó halászhat egyidejűleg.

2. cikk

(1) A megállapodás 7. cikkében említett, az 1. cikkben említett időtartamra vonatkozó pénzügyi hozzájárulás évente 680000 EUR (400000 EUR a tulajdonképpeni pénzügyi ellentételezés, valamint 280000 EUR az e jegyzőkönyv 3. cikkében említett intézkedésekre).

Tonhalhalászat esetén a pénzügyi hozzájárulás évi 7000 tonna zöld-foki-szigeteki fogást fedez. Ha a közösségi halászhajók által a Zöld-foki-szigetek vizein fogott tonhal éves mennyisége meghaladja ezt, a fent említett hozzájárulást arányosan növelni kell.

(2) A pénzügyi ellentételezést az első évre legkésőbb 2002. január 31-ig, a következő évekre legkésőbb 2002. június 30-ig illetve 2003. június 30-ig kell kifizetni. A pénzügyi ellentételezés felhasználása Zöld-foki-szigetek hatóságainak kizárólagos hatáskörébe tartozik.

(3) A pénzügyi ellentételezést a Zöld-foki-szigetek hatóságai által kijelölt pénzügyi intézménynél vagy egyéb szervnél, az államkincstár nevében nyitott számlára kell befizetni.

3. cikk

A következő intézkedéseket a 2. cikk (1) bekezdésében előírt pénzügyi hozzájárulásból évi 280000 EUR összeg erejéig kell finanszírozni, a következő bontásban:

1. A Zöld-foki-szigetek kizárólagos gazdasági övezetének halászati erőforrásaira vonatkozó ismeretek fejlesztésére szánt tudományos és műszaki programok: 50000 EUR;

2. A halászattal kapcsolatos különböző tudományos, műszaki és gazdasági tudományágak terén történő gyakorlati képzések és ösztöndíjak: 20000 EUR;

3. A halászattal kapcsolatos gyakorlati tanfolyamokon és nemzetközi találkozókon való részvétel költségeinek fedezetére: 30000 EUR;

4. A halászati termékek minőségellenőrzésének javítását és a halászat felügyeletét és ellenőrzését finanszírozó programok: 180000 EUR.

A Zöld-foki-szigetek halászatért felelős minisztériuma dönt az intézkedésekről és a megfelelő éves összegekről, és tájékoztatja erről az Európai Közösségek Bizottságát.

Az éves összegeket az első évre legkésőbb 2002. január 31-ig, a következő évekre legkésőbb 2002. június 30-ig illetve 2003. június 30-ig az illetékes szervek rendelkezésére bocsátják, átutalásuk pedig a felhasználásukra vonatkozó program alapján a Zöld-foki-szigetek halászatért felelős minisztériuma által megjelölt bankszámlákra történik.

A halászatért felelős minisztérium legkésőbb a jegyzőkönyv évfordulójától számított három hónapon belül éves jelentést küld a fenti intézkedések végrehajtásáról és az elért eredményekről az Európai Közösségek Bizottságának zöld-foki-szigeteki küldöttsége részére. Az Európai Közösségek Bizottsága további információkat kérhet ezen eredményekről a halászatért felelős minisztériumtól, és adott esetben, – a zöld-foki-szigeteki hatóságokkal a megállapodás 9. cikkében előírt vegyes bizottság keretében folytatott konzultációt követően – az intézkedések tényleges végrehajtásának figyelembevételével felülvizsgálhatja a következő kifizetéseket.

4. cikk

Amennyiben a Közösség nem teljesíti a 2. és 3. cikkben előírt kifizetéseket, e jegyzőkönyv alkalmazása felfüggeszthető.

5. cikk

(1) A körülményekben bekövetkező olyan jelentős változás esetén, amely megakadályozza a halászati tevékenységek gyakorlását a Zöld-foki-szigetek kizárólagos gazdasági övezetében, az Európai Közösség, a két fél között folytatott lehetséges konzultációt követően, felfüggesztheti a pénzügyi hozzájárulás kifizetését.

(2) A pénzügyi hozzájárulás kifizetését újra kell indítani, amint a helyzet visszatér a normál kerékvágásba, és a két fél az egymás között folytatott konzultációt követően igazolja, hogy a helyzet valószínűleg lehetővé teszi a szokásos halászati tevékenységek folytatását.

6. cikk

Az Európai Gazdasági Közösség és a Zöld-foki Köztársaság kormánya között létrejött, a Zöld-foki-szigetek partjainál történő halászatról szóló megállapodás melléklete hatályát veszti, és helyébe e jegyzőkönyv melléklete lép.

7. cikk

Ez a jegyzőkönyv és melléklete akkor lép hatályba, amikor a felek értesítik egymást az ehhez szükséges eljárások befejezéséről.

Ezt a jegyzőkönyvet 2001. július 1-jétől kell alkalmazni.

--------------------------------------------------

MELLÉKLET

A KÖZÖSSÉGI HAJÓK ÁLTAL A ZÖLD-FOKI-SZIGETEK HALÁSZATI ÖVEZETÉBEN FOLYTATOTT HALÁSZATRA VONATKOZÓ FELTÉTELEK

1. Engedélykérelem és -kibocsátás

1.1. Az Európai Közösségek hatóságai az Európai Közösségek Bizottságának zöld-foki-szigeteki küldöttségén keresztül minden e megállapodás szerint halászni kívánó hajóra vonatkozóan kérelmet nyújt be a zöld-foki-szigeteki halászatért felelős minisztériumhoz, legalább 15 nappal a kért érvényességi idő kezdetének időpontja előtt.

A kérelmet a zöld-foki-szigeteki halászatért felelős minisztérium által e célra előírt formanyomtatványokon kell benyújtani, amelynek mintáját az 1. függelék tartalmazza.

1.2. Minden egyes kérelemhez csatolni kell az engedély érvényességi idejét fedező díj befizetésének igazolását. A fizetéseket a zöld-foki-szigeteki hatóságok által kijelölt pénzügyi intézménynél vagy egyéb szervnél nyitott számlára kell befizetni.

A díjak tartalmaznak minden nemzeti és helyi díjat a kikötői illeték és a szolgáltatásnyújtási költségek kivételével.

1.3. Az engedélyeket minden hajóra a zöld-foki-szigeteki halászatért felelős minisztérium adja ki a hajótulajdonosoknak, illetve képviselőiknek, a 2. pontban említett fizetési igazolás kézhezvételét követően 15 napon belül, az Európai Közösségek Bizottságának zöld-foki-szigeteki küldöttségén keresztül.

1.4. Minden engedélyt egy meghatározott hajóra bocsátanak ki és az nem átruházható. Vis maior esetén azonban egy hajó engedélyének helyébe, az Európai Közösségek Bizottsága kérésére, egy új engedélyt léptethetnek egy másik hasonló típusú hajóra vonatkozóan. Az előbbi hajó tulajdonosa visszaküldi az érvénytelen engedélyt a zöld-foki-szigeteki halászatért felelős minisztériumnak az Európai Közösségek Bizottságának zöld-foki-szigeteki küldöttségén keresztül.

Az új engedélyen fel kell tüntetni:

- a kibocsátás dátumát,

- a tényt, hogy az előző hajó engedélyének helyébe lép a fennmaradó érvényességi időtartamra.

Ebben az esetben nem kell a megállapodás 4. cikkének (2) bekezdésében megfelelő új díjat befizetni a fennmaradó érvényességi időtartamra.

1.5. Az engedélyt mindig a hajón kell tartani. Az előlegfizetésről szóló, az Európai Közösségek Bizottsága által a Zöld-foki-szigetek hatóságai számára megküldött értesítés kézhezvételekor azonban a hajót fel kell venni a halászati engedéllyel rendelkező hajók jegyzékébe, amelyet el kell küldeni a Zöld-foki-szigetek halászati ellenőrző hatóságainak. Az említett engedély másolata magának az engedélynek a megérkezéséig faxon is beszerezhető; a másolatot a hajón kell tartani.

1.6. A zöld-foki-szigeteki halászatért felelős minisztérium a jegyzőkönyv hatálybalépése előtt értesítést küld a díj befizetésére vonatkozó intézkedésekről, különösen a bankszámlák adatairól és az alkalmazandó valutákról.

2. Tonhalhalászó hajók és felszíni horogsoros hajók engedélyeire vonatkozó rendelkezések

2.1. Az engedélyek egy évig érvényesek. Az engedélyek megújíthatók.

2.2. A díj összege a Zöld-foki-szigetek halászati övezetében fogott hal minden tonnája után 25 EUR.

2.3. Az engedélyeket azt követően bocsátják ki, hogy minden egyes hajó után, a kerítőhálós tonhalhalászó hajók esetén 2850 EUR (ebből 100 EUR a megfigyelési program finanszírozására), a horgászbotos tonhalhalászó hajók esetén 400 EUR és a felszíni horogsoros halászhajók esetén 2100 EUR (ebből 100 EUR a megfigyelési program finanszírozására) átalányösszeg befizetése megtörténik a zöld-foki-szigeteki halászatért felelős minisztérium részére. Ezen összegek a következő fogások után fizetendő díjaknak felelnek meg:

- évi 110 tonna tonhal kerítőhálós tonhalhalászó hajók esetén,

- évi 16 tonna tonhal horgászbotos tonhalhalászó hajók esetén,

- évi 80 tonna hal felszíni horogsoros halászhajók esetén.

2.4. A kapitány minden, a Zöld-foki-szigetek halászati övezetében töltött halászati időtartamra a 2. függelékben található hajónaplót tölt ki.

Minden naptári negyedévre szóló hajónaplót, a negyedév végét követő egy hónapon belül el kell küldeni felülvizsgálatra az IRD (Institut de Recherche pour le Développement), az IEO (Instituto Español de Oceanografía), az IPIMAR (Instituto Português de Investigação Marítima) és az INDP (Instituto Nacional de Desenvolvimento das Pescas du Cap Vert) részére. Az INDP részére ezen adatokat elektronikus levélben vagy faxon kell elküldeni (fax-szám: + 238-32 13 70 vagy + 238-32 16 12).

A tagállamok továbbítják a tudományos intézetek által megerősített fogási adatokat a közösségi szabályokkal összhangban az Európai Közösségek Bizottságának. Ezen adatok alapján a Bizottság összeállítja a halászati évre vonatkozó díjkimutatást, és megküldi a zöld-foki-szigeteki halászatért felelős minisztérium részére.

Az Európai Közösségek Bizottsága legkésőbb április végéig értesíti a hajótulajdonosokat e kimutatásról, akiknek 30 napon belül eleget kell tenniük pénzügyi kötelezettségeiknek. Ha azonban a végleges kimutatásban szereplő összeg kevesebb, mint az előleg, a különbözetet nem térítik vissza a hajótulajdonosnak.

3. Egyéb hajók engedélyeire vonatkozó rendelkezések

Fenékzsinóros halászhajók esetén az engedélyek 3, 6 vagy 12 hónapig érvényesek. Az éves díjat a BRT-nek megfelelően kell meghatározni, 168 EUR/BRT arányban, az engedély időtartamának megfelelően.

4. Fogási nyilatkozatok

4.1. Kerítőhálós tonhalhalászó hajók, horgászbotos tonhalhalászó hajók és felszíni horogsoros halászhajók esetén a 2.4. ponttal összhangban hajónaplót kell vezetni.

4.2. A fenékzsinóros halászhajóknak fogásaikról a 3. függelékben található formanyomtatványon kell értesíteni a Zöld-foki-szigetek halászatért felelős minisztériumát az Európai Közösségek Bizottságának zöld-foki-szigeteki küldöttségén keresztül.

4.3. A formanyomtatványt olvashatóan kell kitölteni és a kapitánynak alá kell írnia minden engedéllyel rendelkező hajó esetében, akkor is ha nem volt fogásuk a Zöld-foki-szigetek vizein.

4.4. Amennyiben e rendelkezéseket nem tartják be, a zöld-foki-szigeteki hatóságok fenntartják a jogot arra, hogy többek között a következő büntetéseket alkalmazzák külön-külön vagy együttesen:

- a jogsértő hajó engedélyének felfüggesztése,

- pénzbírság kiszabása.

Erről az Európai Közösségek Bizottságának zöld-foki-szigeteki küldöttségét haladéktalanul tájékoztatni kell.

5. Partra rakodások

A közösségi tonhalhalászó hajóknak, ha lehetséges, törekedniük kell a zöld-foki-szigeteki tonhal-konzervgyárak ellátására, az övezetben végzett halászati erőkifejtésüknek megfelelően, az aktuális világpiaci árak alapján. A fizetés konvertibilis valutában történik.

A Zöld-foki-szigetek kizárólagos gazdasági övezetében halászó közösségi felszíni horogsoros flotta az ezen övezetben halászott fogásának legalább 5 %-át partra rakodja egy zöld-foki-szigeteki kikötőben.

6. Tengerészek alkalmazása

6.1. A tonhalhalászó hajók és a felszíni horogsoros halászhajók tulajdonosainak a következő feltételeknek és korlátoknak megfelelően zöld-foki-szigeteki állampolgárokat kell alkalmazniuk:

- kerítőhálós tonhalhalászó flotta esetén, legalább 6 zöld-foki-szigeteki tengerészt kell alkalmazni a tonhal-halászati idényre a Zöld-foki-szigetek halászati övezetében,

- horgászbotos tonhalhalászó flotta esetén, legalább 3 zöld-foki-szigeteki tengerészt kell alkalmazni a tonhal-halászati idényre a Zöld-foki-szigetek halászati övezetében. Egy hajó sem köteles egynél több tengerészt alkalmazni,

- felszíni horogsoros flotta esetén, legalább 4 zöld-foki-szigeteki tengerészt kell alkalmazni a tonhal-halászati idényre a Zöld-foki-szigetek halászati övezetében. Egy hajó sem köteles egynél több tengerészt alkalmazni.

6.2. A tengerészek bérét a hajótulajdonosok vagy képviselőik és a zöld-foki-szigeteki hatóságok közötti kölcsönös megállapodás határozza meg az engedélyek kibocsátása előtt. A béreket a hajótulajdonosok fizetik, és azok tartalmazzák a tengerészekre alkalmazandó társadalombiztosítást is (ideértve az élet-, a baleset- és a betegbiztosítást). A hajótulajdonosok vagy képviselőik a munkaszerződés másolatát elküldik a Zöld-foki-szigetek halászatért felelős minisztériumának.

6.3. A hajótulajdonosok, ha nem alkalmaznak tengerészeket, kötelesek a béreknek megfelelő átalányösszeget fizetni.

Ezt az összeget zöld-foki-szigeteki tengerészek képzésére kell felhasználni, és a zöld-foki-szigeteki hatóságok által meghatározott számlára kll befizetni.

6.4. A hajótulajdonosok vagy képviselőik értesítik a Zöld-foki-szigetek halászatért felelős minisztériumát a közösségi hajók által az aktuális halászati idényben alkalmazott zöld-foki-szigeteki tengerészek listájáról, részletesen megadva a személyzeti listát és az érintett hajókat.

7. Megfigyelők a fedélzeten

A halászati engedélyek kibocsátása előtt a Zöld-foki-szigetek halászatért felelős minisztériuma értesíti a hajótulajdonosokat vagy képviselőiket azon hajókról, amelyek fedélzetére megfigyelőt kell felvenni.

A megfigyelők által a hajón töltött időt a zöld-foki-szigeteki hatóságok határozzák meg, de általános szabály, hogy az nem haladhatja meg a feladataik elvégzéséhez szükséges időt. A megfigyelők:

- megfigyelik a hajók halászati tevékenységét,

- a tudományos programoknak megfelelő biológiai mintavételt végeznek,

- jegyzeteket készítenek az alkalmazott halászfelszerelésekről,

- igazolják a hajónaplóban szereplő, a Zöld-foki-szigetek övezetére vonatkozó fogási adatokat.

Míg a fedélzeten tartózkodnak, a megfigyelők:

- megtesznek minden megfelelő lépést annak biztosítása érdekében, hogy a hajóra szállásuk körülményei és a fedélzeten való jelenlétük ne szakítsa meg vagy akadályozza a halászati tevékenységek végzését,

- tiszteletben tartják a fedélzeten lévő anyagokat és felszereléseket, valamint a szóban forgó hajó dokumentumainak bizalmas jellegét,

- tevékenységi jelentést készítenek, amit elküldenek az illetékes zöld-foki-szigeteki hatóságok számára.

A megfigyelők hajóra jutásának körülményeiről a hajótulajdonos vagy képviselője és a zöld-foki-szigeteki hatóságok egyeztetnek.

A megfigyelőt a hajótulajdonos által választott kikötőben kell a hajóra felvenni, a Zöld-foki-szigetek vizein folytatott első hajóút kezdetén, a kijelölt hajók listájáról szóló értesítést követően.

Az érintett hajótulajdonos két héten belül és 10 nappal előre értesítést küld arról, hogy melyik zöld-foki-szigeteki kikötőben és mely időpontban szándékozik felvenni a megfigyelőt.

Ha a megfigyelő külföldi kikötőben száll fel a hajóra, utazásának költségeit a hajótulajdonos viseli. Ha egy hajó egy megfigyelővel a fedélzetén elhagyja a Zöld-foki-szigetek halászati övezetét, minden intézkedést meg kell tenni annak biztosítására, hogy a megfigyelő a lehető leghamarabb visszatérhessen a Zöld-foki-szigetekre a hajótulajdonos költségén.

Ha a megfigyelő nem jelenik meg a meghatározott időpontban és helyen a megbeszélt időpontot követő tizenkét órán belül, a hajótulajdonos automatikusan mentesül a megfigyelő fedélzetre vételének kötelessége alól.

A megfigyelők fizetésének és társadalombiztosítási járulékainak költségeit a Zöld-foki-szigetek illetékes hatóságai viselik.

8. Halászati övezetek

A közösségi halászhajók a következő övezetekben végezhetnek halászati tevékenységeket:

- kerítőhálós tonhalhalászó hajók és felszíni horogsoros halászhajók az alapvonaltól számított 12 tengeri mérföldön kívül,

- horgászbotos tonhalhalászó hajók az alapvonaltól számított hat tengeri mérföldön kívül,

- fenékzsinóros halászhajók alapvonaltól számított hat tengeri mérföldön kívül,

- élő csalira való halászat esetén az alapvonaltól.

9. Engedélyezett hálószembőség

Az engedélyezett legkisebb hálószembőség a vonóháló zsákvégében (kihúzott szem):

- élő csalira való halászat esetén 16 mm

Tonhal esetében az Atlanti Tonhal Védelmére létrehozott Nemzetközi Bizottság (ICCAT) által ajánlott nemzetközi szabványok érvényesek.

10. Be- és kilépés az övezetbe illetve az övezetből, rádiókommunikáció

A közösségi hajók az övezetbe történő belépéstől és az övezet elhagyásától számított három órán belül és a Zöld-foki-szigetek vizein folytatott halászati tevékenységek során hetenként közvetlenül a Zöld-foki-szigetek hatóságainak – lehetőleg faxon vagy ennek hiányában rádión – bejelentik helyzetüket és a hajón tartott fogások mennyiségét.

A faxszámot és a rádiófrekvenciát a Zöld-foki-szigetek hatóságai közlik az engedély kibocsátásakor.

A faxon történt bejelentés másolatát és a rádión történt bejelentés felvételét a Zöld-foki-szigetek hatóságai és a hajótulajdonosok megőrzik addig, amíg a 2. pontban említett végleges díjkimutatást mindkét fél jóvá nem hagyja.

Bármely hajó, amelyet halászat közben elkapnak, anélkül, hogy értesítette volna jelenlétéről a Zöld-foki-szigetek hatóságait, engedély nélküli hajónak tekintendő.

11. Kikötői berendezések, valamint áruk és szolgáltatások igénybevétele

A közösségi hajók törekednek arra, hogy a tevékenységeikhez szükséges összes árut és szolgáltatást a Zöld-foki-szigeteken vegyék igénybe, amennyiben az árak és a minőség azonos.

12. Átvizsgálási eljárás és szankciók alkalmazása

1. Az Európai Közösségek Bizottságának zöld-foki-szigeteki küldöttségét 48 órán belül értesíteni kell az e megállapodás alapján halászó, közösségi tagállam lobogója alatt hajózó halászhajónak a Zöld-foki-szigetek halászati övezetében történő átvizsgálásáról vagy vele szemben szankció alkalmazásáról. 72 órán belül rövid jelentést kell küldeni az átvizsgálást, illetve szankció alkalmazását előidéző körülményekről és okokról.

2. Az Európai Közösségek Bizottságának zöld-foki-szigeteki küldöttsége, a halászatért felelős minisztérium és az ellenőrző hatóságok konzultációs ülést tartanak a fent említett információk kézhezvételétől számított 24 órán belül, amelyen az érintett tagállam képviselője is részt vehet, és amelyen a felek kicserélnek minden vonatkozó dokumentumot vagy információt, ami segíthet tisztázni a szóban forgó tények körülményeit. A hajó tulajdonosát vagy annak képviselőjét az ülés eredményéről és az átvizsgálásból származó bármilyen intézkedésről tájékoztatják.

A halászati jogsértést követően átvizsgált hajót elengedik, ha az átvizsgálásnál felmerült költségek, a pénzbírság és a kártérítés figyelembe vételével meghatározandó biztosítékot kifizeti.

--------------------------------------------------

1. függelék

+++++ TIFF +++++

--------------------------------------------------

2. függelék

+++++ TIFF +++++

--------------------------------------------------

3. függelék

+++++ TIFF +++++

--------------------------------------------------